《沔县武侯祠》
明代·赵贞吉

定军山前逢故老，百年谁识荒山道。
青驺结盖重问津，一来吊山一伤神。
时乖不动蛟龙气，野旷空令鸟鹊驯。
白马纶巾堕清汉，星光夜入银河烂。
玉立乌桥一羽毛，缔观尘世如秋毫。
向时聚沙聊戏剧，今山悠悠俱辟易。
玄菟长护战旗翻，山鬼深藏马行跖。
襄阳耆旧尽凋残，蔡水东流不忍观。
椒浆若下云中奠，应记从军旧乡县。
僰雨羌云满笛风，三声猿落郁林东。
苍凉薄暮无所见，遥想当时庞德公。

作者简介：（1508—1576）四川内江人，字孟静，号大洲。以博洽闻，最善王守仁学。文章雄快。嘉靖十四年进士。授编修。迁国子司业。俺答薄京城，大言不可订城下之盟，当宣谕诸将，监督力战。贞吉合帝旨，立擢左谕德，监察御史，奉旨宣谕诸军。为严嵩所中伤，廷杖谪官。后累迁至户部侍郎，复忤嵩夺职。隆庆初起官，历礼部尚书，文渊阁大学士。颇思改弦易辙，而与高拱不协，遂乞休归。卒谥文肃。有《文肃集》。